ฟอกขาว ?
*สถานการณ์ของตลาดหุ้นไทยคงไม่มีอะไร “ตื่นเต้น” หรือต้องแสดงอาการ “ตกใจ” เพราะเป็นเรื่องที่เคยคาดการณ์กันไว้ล่วงหน้าหมดแล้ว จึงไม่ใช่เรื่องแปลกที่ตลาดหุ้นไทยจะมีลักษณะผันผวน พร้อมกับเปิดฉากด้วยแรงขายอย่างอุ่นหนาฝาคั่ง จนดัชนีย่อตัวลงมาที่ระดับ 1,490.37 จุด ก่อนจะเด้งกลับขึ้นมาปิดที่ 1,512.83 จุด บวกไป 11.21 จุด ด้วยมูลค่าการซื้อขาย 8.78 หมื่นล้านบาท เพราะกลุ่มนักลงทุนสถาบันยังมีพฤติกรรมรุมกินโต๊ะนะซี
26 ม.ค. 2564

เจาะกระดาน : โมนิก้าและทีมงาน
*สถานการณ์ของตลาดหุ้นไทยคงไม่มีอะไร “ตื่นเต้น” หรือต้องแสดงอาการ “ตกใจ” เพราะเป็นเรื่องที่เคยคาดการณ์กันไว้ล่วงหน้าหมดแล้ว จึงไม่ใช่เรื่องแปลกที่ตลาดหุ้นไทยจะมีลักษณะผันผวน พร้อมกับเปิดฉากด้วยแรงขายอย่างอุ่นหนาฝาคั่ง จนดัชนีย่อตัวลงมาที่ระดับ 1,490.37 จุด ก่อนจะเด้งกลับขึ้นมาปิดที่ 1,512.83 จุด บวกไป 11.21 จุด ด้วยมูลค่าการซื้อขาย 8.78 หมื่นล้านบาท เพราะกลุ่มนักลงทุนสถาบันยังมีพฤติกรรมรุมกินโต๊ะนะซี
*ประเด็นดังกล่าวทำให้แฟนคลับอยากให้ “โมนิก้า” เปลี่ยนมาเม้าท์ถึงศึกซักฟอกรัฐบาลที่รอบนี้ดูพิเศษกว่าเที่ยวก่อน ๆ เพราะมีการโยงเรื่องข้างบนเข้ามาเกี่ยวข้อง ซึ่งเป็นการแสดงเจตนาแอบแฝงบางอย่างเพื่อหวังผลทางการเมือง เดี๊ยนถึงไม่ให้ราคาพวกนักการเมืองจากทุกฝั่ง เพราะประเด็นที่หยิบยกขึ้นมาไม่ได้ทำให้พี่น้องประชาชนตาดำ ๆ มีชีวิตความเป็นอยู่ที่ดีขึ้นเลยผับผ่าซิ !
*โดยเฉพาะในฟากฝั่งของพรรค “ดอก..สีส้ม อุ๊ย ดอกส้มสีทอง” ที่ช่วงหลังเอาแต่หมกมุ่นกับเรื่องสถาบัน แต่หลงลืมประเด็นที่ญาติโกโหติกาไปทำเรื่องอุบาทว์อะไรไว้บ้าง หรือแม้กระทั่งคนเบื้องหลังก็มีประเด็นเลี่ยงภาษีที่เป็นขี้ปากในสังคม แบบนี้กระมั้ง ! แนวร่วมที่เคยร่วมขบวนถึงถอยห่างกันเป็นแถว (ปลุกอย่างไรก็ไม่ขึ้น) ขณะที่พรรคฝ่ายค้านสีแดงแป๊ด ๆ ก็สาละวนอยู่กับปัญหาภายในพรรค แถมยังเล่นบทแทงกั๊กตลอดเวลา ภาพที่ออกมาถึงง่อยเปลี้ยสุด ๆ เจ้าค่ะ
*ส่วนในฟากฝั่งรัฐบาลใช่จะดีเด่อะไรนักหนา เพราะเอาแต่แก้ปัญหาแบบลูบหน้าปะจมูกไปวัน ๆ ส่งผลให้การพัฒนาประเทศเพื่อความยั่งยืนไม่คืบหน้าสักกะที ! “โมนิก้า” จึงขอสรุปแบบเหมารวมในทีเดียวว่า ไม่ว่าผลลัพธ์จะออกมาเป็นแบบไหน ? ทั้งหมดคือยุทธวิธีฟอกขาวให้กับตัวเองทั้งนั้น จึงอย่าสะเออะพูดเพื่อทำให้ตัวเองดูดีอีกเลย เพราะแค่อ้าปากก็เห็นแล้วว่าลำไส้มีกี่ขดนะพ่อคุณ..ณณณ
*หลังจากเม้าท์ถึงเรื่องหนัก ๆ มากพอสมควร ก็ถึงเวลาเม้าท์ถึงสตอรี่เด่น และเที่ยวนี้ขอพุ่งเป้าไปยังหุ้นสุดเลิฟอย่าง EA เพื่อชี้ให้เห็นนวัตกรรมเปลี่ยนโลกกันนิดหนึ่ง โดยเฉพาะเรื่องแบตเตอรี่กับยานยนต์ไฟฟ้ากลายเป็นประเด็นที่ทำให้โบรกฝรั่งอัพเป้าขึ้นไปถึง 108 บาท เพราะมองการเติบโตในช่วง 5 ปีโดยเฉลี่ยอยู่ในระดับ 30% เดี๊ยนถึงอยากให้แฟนคลับประเมินกันว่า ราคาปิดที่ 68.75 บาท บวกไป 4 บาท หรือขึ้นไป 6.20% ด้วยมูลค่าการซื้อขาย 5.11 พันล้านบาท มีนัยสำคัญสำหรับการลงทุนอะป่าว !
*เช่นเดียวกับในรายของ BANPU ขึ้นมาติดทำเนียบหุ้นเด่นด้วยสตอรี่หุ้นยานยนต์ไฟฟ้า หลังจากไปจับมือกับบริษัท “ดูราเพาเวอร์ฯ” ซึ่งเป็นการเพิ่มแวลูให้กับหุ้นทันที 3 บาท และมีการให้เป้าหมายอยู่ในระดับ 16 บาททันทีแบบนี้ กลายเป็นประเด็นที่ทำให้ “โมนิก้า” อยากจะเม้าท์ถึงสุด ๆ เพราะที่ผ่านมาเคยคิดว่า หมดสตอรี่ ! แต่เอาเข้าจริงกลับมีดีกว่าที่คิด จึงอยากให้แฟนคลับประเมินราคาปิดที่ 10.80 บาท บวกไป 0.30 บาท หรือขึ้นไป 2.85% ด้วยมูลค่าการซื้อขาย 857 ล้านบาท โดนใจคุณท่านหลานเธอขนาดไหน ?..อิอิอิ
*ส่วนม้าตีนปลายอย่าง SINGER กลายเป็นช็อตที่ “โมนิก้า” ต้องเหลียวหลังมาเม้าท์มอยอีกรอบ เพราะการเด้งขึ้นมาปิดที่ 27.75 บาท บวกไป 2 บาท หรือขึ้นไป 7.77% ด้วยมูลค่าการซื้อขาย 450 ล้านบาท เหมือนเป็นการปลดเปลื้องอาการหงอยเหงาในทันที ซึ่งเป็นช็อตที่ทำให้เดี๊ยนต้องตามไปดูแบบใกล้ชิดมากกว่าเดิม และคนที่บอกเล่าเรื่องราวได้ดีคงหนีไม่พ้น เฮีย ส. ซึ่งเป็น “ผู้ชายปากร้าย แต่ใจโคตรดี”..อิอิอิ
*ประเด็นดังกล่าวทำให้ “โมนิก้า” ต้องหันมาพูดถึง เถ้าแก่มั่ว..อุ๊ย..เถ้าแก่น้อย TKN หลังมีกระแสดราม่าเกี่ยวกับพวกพ้องน้องพี่ของ “อาตี๋ต็อบ”  พากันรินหุ้นราคาสูงออกมาหลายล็อต พร้อมกับโกยเงินเข้ากระเป๋าแบบเบาะ ๆ 140 ล้านบาทแบบนี้กระมั้ง ! พวกขาประจำถึงทิ้งหุ้นหนีตายเป็นเวลาหลายวัน (กลัวตระกูลนี้รินหุ้นออกมาอีก) วานนี้ถึงเห็นราคาหุ้นลงมานอนสลบเหมือดอยู่ที่ 10.50 บาท ลบไป 0.50 บาท หรือลงไป 4.55% ด้วยมูลค่าการซื้อขาย 480 ล้านบาทแบบไร้เรี่ยวแรงขัดขืน และทำให้ภาพของอาตี๋รายนี้ร้ายยิ่งกว่า..นะจะบอกให้